Universis Christi fidelibus presentes litteras inspecturis salutem etc. Ecclesiarum fabricis manum porrigere adjutricem pium apud Deum et meritorium reputantes frequenter Christi fideles ad impendendum ecclesiis ipsis auxilium nostris litteris exhortamur; et ut ad id eo fortuis animentur, quo magis ex hoc animarum commodum se speraverint adipisci, nonnunquam pro hiis temporalibus suffragiis spiritualia eis munera, videlicet remissiones et indulgentias, elargimur. Cum itaque, sicut venerabilis frater noster Heninghus (!), episcopus Aboensis, nuper nobis intimare curavit, ecclesia Aboensis, que in vicinio Ruthenorum paganorum situata fore dinoscitur, per ipsos Ruthenos perfidos sit combusta funditus et destructa ac apostolicis privilegiis et indulgentiis spoliata, ad cujus re[e]dificationem, cum proprie facultates non suppetant, fidelium elemosine sunt plurimum oportune, universitatem vestram rogamus, monemus et hortamur attente vobis in remissionem peccaminum injungentes, quatinus de bonis, vobis a Deo collatis, ad ipsius ecclesie reedificationem pias elemosinas et grata caritatis subsidia erogetis, ut per subventionem vestram hujusmodi dicta ecclesia reedificari valeat et etiam reparari, vosque per hec et alia bona, que Domino inspirante feceritis, ad eterne beatitudinis possitis gaudia pervenire. Nos enim de omnipotentis Dei misericordia et beatorum Petri et Pauli, apostolorum ejus, auctoritate confisi, omnibus vere penitentibus et confessis, qui manus ad hoc porrexerint adjutrices, duos annos et duas quadragenas de injunctis eis penitentiis misericorditer relaxamus, presentibus post decennium minime valituris, quas mitti per questuarios districtius inhibemus eas, si secus actum fuerit carere viribus decernentes. Dat. Avinione iij idus novembris anno primo.